ORDE do 17 de outubro de 2007 pola que se amplía o prazo máximo de xustificación dos investimentos realizados ao abeiro da do 3 de maio pola que se convocan axudas a empresas para a promoción e mellora da comercialización dos produtos agrarios e agroalimentarios galegos no ano 2007.
CONSELLERÍA DO MEDIO RURAL — III. OUTRAS DISPOSICIÓNS — 22/10/2007

A Consellería do Medio Rural convocou para o ano 2007 axudas a empresas para a promoción e mellora da comercialización dos produtos agrarios e agroalimentarios galegos, mediante a Orde do 3 de maio de 2007 (Diario Oficial de Galicia nº 90, do 10 de maio).
Nesa orde establécese que o prazo máximo de xustificación dos investimentos obxecto de axuda non poderá superar con caracter xeral a data do 5 de novembro para as anualidades de 2007, salvo no caso de participación en certames comerciais con posterioridade ao 1 de novembro de 2007, en que o gasto poderá xustificarse ata o 5 de decembro de 2007.
As datas relativamente tardías establecidas para a presentación das solicitudes así como o seu elevado número motivou que o proceso de avaliación e resolución dos expedientes se dilatase máis do previsto, polo que se considera necesario ampliar o prazo máximo establecido con carácter xeral para a xustificación dos investimentos realizados polos beneficiarios no ano 2007.
En virtude do exposto, de acordo co disposto no artigo 30.I.3 do Estatuto de autonomía de Galicia e no uso das facultades que me confire a Lei 1/1983, reguladora da Xunta e do seu presidente,
DISPOÑO:
Artigo único.
Modificar os puntos 2, 3 e 4 do artigo 4º e o punto 5 do artigo 9º da Orde do 3 de maio de 2007 pola que se convocan axudas a empresas para a promoción e mellora da comercialización dos produtos agrarios e agroalimentarios galegos no ano 2007, que quedan redactados como se indica:
Artigo 4º.-Requisitos de execución.
2. As actuacións previstas nas alíneas a) (Material divulgativo e promocional) e b) (Participación en certames comerciais) do anterior artigo deberán estar executadas e pagadas na súa totalidade no ano 2007 (ata o 19 de novembro). Exceptúase disto a participación en certames realizados con posterioridade ao 1 de novembro de 2007, en que o gasto se poderá xustificar ata o 5 de decembro de 2007.
3. As actuacións previstas nas alíneas c) (Estudos e asistencias técnicas) e d) (Formación) do anterior artigo, deberán estar executadas, pagadas e xustificadas como mínimo nun 70% no ano 2007 (ata o 19 de novembro), debendo o resto realizarse, pagarse e xustificarse con data límite 31 de maio de 2008.
4. As actuacións previstas na alínea e) (Contratación de persoal) do anterior artigo, xustificaranse en dous anos, 2007 e 2008. No ano 2007 xustificaranse as nóminas ata outubro inclusive, que deben estar pagadas como máximo o 19 de novembro, e no ano 2008 o resto das nóminas.
Artigo 9º.-Tramitación das solicitudes.
5. A resolución de concesión indicará os conceptos subvencionables, así como as condicións xerais e particulares que se consideren necesarias para garantir o cumprimento dos obxectivos da axuda. Especificamente indicará o prazo máximo para a realización e xustificación das actuacións previstas, que será polo menos posterior en dez días á data de finalización prevista no calendario presentado, sen que se supere na anualidade de 2007 a data do 19 de novembro, salvo no caso de participación en certames comerciais realizados con posterioridade ao 1 de novembro de 2007, en que o gasto se poderá xustificar ata o 5 de decembro de 2007.
Santiago de Compostela, 17 de outubro de 2007.
Alfredo Suárez Canal
Conselleiro do Medio Rural